2018/19 ካፍ ቻምፒየንስ ሊግ ሙሉ ድልድል
አዲሱ የካላንደር ፎርማት ከቀጣዩ የውድድር ዘመን (2019/20) ጀምሮ ሙሉ ለሙሉ ተግባራዊ የሚደረግ ሲሆን ዘንድሮ ግን ከሁለት ሳምንት በኋላ ተጀምሮ ሜይ ወር ላይ የሚጠናቀቅ ይሆናል፡፡ ካለፉት ውድድሮች በተለየም ዘንድሮ ጨዋታዎች በተቀራራቢ የጊዜ ልዩነቶች ይካሄዳሉ፡፡ካፍ ባሳለፍነው ሳምንት የቅድመ ማጣርያ እና የመጀመርያ ዙር ድልድል አውጥቶ የነበረ ቢሆንም ሙሉ ለሙሉ ይፋዊ በሆነ መንገድ በድረ-ገጹ ላይ ያስታወቀው በትላንትናው ዕለት ነበር፡፡ በድልድሉ መሰረት የኢትዮጵያው ቻምፒዮን ጅማ አባ ጅፋር ከጅቡቲው ቴሌኮም ጋር በቅድመ ማጣርያው ይጫወታል፡፡ የመጀመርያው ጨዋታ ጅቡቲ ላይ ሲከናወን የመልሱ ጨዋታ ደግሞ አዲስ አበባ ስታድየም ላይ የሚከናወን ይሆናል፡፡ አባ ጅፋር ይህንን ጨዋታ በድል ከተወጣ በመጀመርያው ዙር የ2018 የቻምፒየንስ ሊግ የፍጻሜ ተፋላሚው አል-አህሊን የሚገጥም ይሆናል፡፡